Hamborgarabúlla Tómasar , eða Tommi's Burger Joint , eins og keðjan heitir utan Íslands , hefur lokað veitingastöðum sínum í Osló og er hætt rekstri . Christopher Todd , framkvæmdastjóri Tommi's Burger Joint í Noregi , segir í samtali við ViðskiptaMoggann að fyrirtækið hafi rekið þrjá veitingastaði í Osló frá árinu 2017 , þar sem hamborgurunum hafi verið vel tekið af heimamönnum . Hann segir að jafn og stöðugur vöxtur hafi verið í rekstrinum , en síðustu tíu mánuðir hafi reynst erfiðir . Miklar götuframkvæmdir hafi staðið yfir og valdið verulegu ónæði og skertu aðgengi að veitingastöðunum sem leitt hafi til verulegs samdráttar í sölu og skapað erfiðleika í rekstri . Hann segir að í kjölfar þessara breyttu rekstrarforsendna hafi forsvarsmenn Tommi's Burger Joint í Noregi ákveðið að hætta starfsemi þar . Lesa má fréttina í heild sinni í viðskiptaMogganum í dag .